12 Jesu o ne a laletsa botlhe ba ba “dirang ka natla le ba [ba] imelwang” gore ba tle kwa go ene. O ne a re: “Rwalang jokwe ya me mme lo ithute mo go nna, gonne ke bonolo e bile ke boikokobetso mo pelong, mme lo tla bonela meya ya lona tapologo.” (Math. 11:28, 29) Nonofo ya boikokobetso le ya bonolo di ne tsa tlhotlheletsa Jesu gore a nne pelonomi mme a se ka a nna le tlhaolele fa a dirisana le batho ba ba sa itekanelang. O ne a le tekatekano mo go se a neng a se lebeletse mo barutweng ba gagwe. Jesu o ne a ba akgola le go ba kgothatsa. O ne a sa dire gore ba ikutlwe e kete ba a palelwa kgotsa ga ba na mosola. Ga go pelaelo gore Jesu o ne a se peloethata e bile a sa gatelele. Go na le moo, o ne a tlhomamisetsa balatedi ba gagwe gore fa ba ka atamalana le ene mme ba dira se a ba rutang sone, ba tla lapologelwa, ka gonne jokwe ya gagwe e bonolo mme morwalo wa gagwe o motlhofo. Ke gone ka moo banna le basadi le batho ba dingwaga tsotlhe ba neng ba ikutlwa ba phuthologile fa ba na le ene.—Math. 11:30.